சோழ தேசத்தின் அரிசிலாற்று தீரத்தில் வான் வழியே சென்றுகொண்டிருந்தார் துர்வாச முனிவர். சிவபெருமானைத் தரிசித்து வணங்க வேண்டும் என்பதே அவரது பயணத்தின் நோக்கம். வழியில், மதலோலை என்ற அசுரகுலப் பெண்ணொருத்தி அவரை வழிமறித்தாள். அவர் மூலம் தனக்குப் பிள்ளைப்பேறு வேண்டும் என்று கேட்டாள். இறைவனை வணங்கச் செல்லும்போது வழிமறித்து இவ்விதம் பேதமைச் சொற்களைச் சொல்கிறாளே என்று கோபம் கொண்டார் துர்வாசர். ‘‘அழிக்கும் தொழிலையே செய்யும் அசுரர்கள் இருவர் உனக்குப் பிள்ளைகளாகப் பிறப்பார்கள்’’ என்று அந்த அசுரப் பெண்ணைச் சபித்தார். அதன்படி மதலோலைக்கு அம்பரன், அம்பன் என்ற இரண்டு பிள்ளைகள் பிறந்தனர். மதலோலை மகிழ்ந்தாள். உரிய பருவத்தில் அவர் களை அசுரகுரு சுக்ராச்சார்யரிடம் ஒப்படைத்தாள். அம்பரன், அம்பன் இருவரையும் சிவ வழிபாடு செய்து அருளாசி பெறுமாறு சுக்ராச்சார்யர் உபதேசம் செய்ய, அதனை ஏற்று இருவரும் பலகாலம் ஈசனைத் தொழுதனர். அதனால் மகிழ்ந்து அவர்கள் முன் தோன்றிய சிவனார் “வேண்டும் வரம் என்ன?’’ எனக் கேட்டார்.